מובילאיי

היסטוריה

מובילאיי הוקמה בישראל בשנת 1999 על ידי פרופ' אמנון שעשוע, המשמש בתפקיד יושב הראש ומנכ"ל; וזיו אבירם, שכיהן כמנכ"ל וכנשיא עד לשנת 2017.
מרכז הפיתוח ממוקם בהר חוצבים שבירושלים.
בסוף יולי 2014 גייסה החברה בבורסה לניירות ערך בניו יורק 890 מיליון דולר, לפי שווי חברה של 5.3 מיליארד דולר.
במרץ 2017 נמכרה מובילאיי לאינטל תמורת 15.3 מיליארד דולר, והעסקה הושלמה באוגוסט 2017. זו העסקה הגדולה ביותר בתולדות המשק הישראלי. עוד טרם מכירתה לאינטל שווי השוק של החברה היה השלישי מבין החברות הישראליות (לאחר טבע וצ'ק פוינט).
מובילאיי עתידה להקים מעבדה לפיתוח תחבורה חכמה באשדוד, בשיתוף עם העירייה. המעבדה תהווה מרכז פיתוח לתחבורה עתידנית ותייצר מערכת מידע פתוח לסטארט אפים, חברות טכנולוגיות, משרדי ממשלה וגופים אקדמיים שונים.

מערכת התרעה מפני סכנות בנהיגה

מערכת מובילאיי כוללת שבב חכם (™EyeQ) אשר פותח על ידה ומוגן בפטנט ואשר מותקן במצלמה המורכבת על השמשה הקדמית של הרכב, וכן צג קטן המורכב על לוח המחוונים. שני הרכיבים מותקנים בצדו הפנימי של הרכב. המערכת מספקת התרעה בזמן אמת, באופן אודיטורי וויזואלי, מפני מגוון סכנות אפשריות, ובכך יוצרת סביבת נהיגה בטוחה יותר עבור הנהג, נוסעי הרכב ועבור הולכי הרגל.
מערכת מובילאיי מתריעה מפני סטייה של הרכב מנתיב נסיעתו, מזהה ומתריעה מפני התנגשות אפשרית עם כלי רכב אחרים, מזהה תמרורי מהירות המוצבים בדרך ומתריעה בעת מעבר מאזור מהירות אחת למשנהו, מזהה הולכי רגל ורוכבי אופניים בשעות אור יום, וכן מספקת שליטה אוטומטית על הגבהת והנמכת אורות הרכב הגבוהים.
בשנת 2010 פותח השבב ™Mobileye EyeQ, שבב מדור שני המכיל 11 ליבות הפועלות במקביל.
החברה שילבה את המכשיר תוצרתה ברכביהן של 23 יצרניות רכב ברחבי העולם, בהן מיצובישי, ניסאן, פג'ו, רנו, סיטרואן, יונדאי, סובארו, קיה, שברולט ועוד.

שרות המיפוי

מובילאיי תשתמש במכוניות לטובת שרות המיפוי במסגרתו מכוניות שנעות על הכבישים יוכלו לשמש כסוכן חכם ולאסוף נתונים על כלל התשתיות שמוצבות לאורך הכבישים, ובכלל זה רשתות תקשורת, מים, ביוב, גז, חשמל ועוד.
מטרת הפעילות היא לנצל את היכולות הטכנולוגיות שפיתחו מובילאיי ואינטל, כך שמכוניות שנעות על הכביש יוכלו לשמש כ"סוכן חכם" ולאסוף ולעדכן נתונים על כלל התשתיות שמוצבות לאורך הכבישים. בין התשתיות השונות שמובילאיי תנטר ניתן לציין רשתות תקשורת, מים, ביוב, גז, חשמל, וסימני דרך שונים שמסייעים למכוניות לנוע, לרבות רמזורים, תמרורים וסימוני כבישים.
המיפוי יתבצע על ידי התקנת מערכות המחשוב והצילום של מובילאיי על גבי מכוניות, מה שיוביל לאיסוף מידע ועדכונו 24/7, ועד ליצירת מסד נתונים מלא של כל רחוב שבו נסעו. במובילאיי רואים במהלך חלק מהאבולוציה שתוביל ליכולת לספק לציבור לא רק מגוון אפשרויות לנסיעה אוטונומית, אלא גם אפשרות להעמיד לרשות רשויות מוניציפליות שונות את המידע שנאסף.

מכונית אוטונומית

מובילאיי מפתחת מכונית אוטונומית ללא נהג. לפי הערכות החברה עלויות חומרי הגלם להטמעת המערכת שלה במכוניות לא תעלה על מאות דולרים בודדים.
פרופ' שעשוע הציג מצגת במסגרת של Deutsche Bank Global Auto Industry Conference, בינואר 2015, ובה סיפר שהחברה, כבר למעלה משנתיים, משלבת במוצר שלה רשת עצבית מלאכותית. טכנולוגיה זו מאפשרת "הבנה" של הדרך, הסביבה והמשתנים השונים, בהתבסס על לימוד מתמיד של כל נסיעות העבר (ככל שהוקלטו כאלה). המערכת "יודעת להבין" איפה נמצא "כביש פתוח" ואיפה נמצא נתיב הנסיעה - גם כאשר אין סימוני נתיבים על הכביש עצמו. היכולת הזו, של חישוב נתיב רצוי, זיהוי הכביש הפתוח וגבולותיו, זיהוי רמזורים, שלטי דרך, מכוניות (כולל קדימה, אחורה וצד), זיהוי אופניים, אופנועים, הולכי רגל, בעלי חיים גדולים ו"חפצים על הכביש" - כל אלו ביחד אמורים לאפשר תמיכה בנהיגה "כמעט אוטונומית".
ב-1 ביולי 2016 הודיעה החברה על הקמת מיזם משותף עם החברות ב.מ.וו ואינטל, לפיתוח מכונית אוטונומית שתוצג בשנת 2021. ב-26 ביולי 2016 הודיעה החברה שהיא מנתקת את שיתוף הפעולה עם חברת טסלה מוטורס, זאת משום שהאחרונה האשימה רכיב של מובילאיי בתאונה הקטלנית הראשונה של רכב אוטונומי. בדצמבר הסכימה החברה על שיתוף פעולה עם HERE שבמסגרתו תעשה אינטגרציה בין מידע ממערכות מיפוי של החברה לבין המפות של HERE.
בשנת 2018 החלו בכבישי ירושלים ניסויים במכוניות מתוצרת "פורד" שבהן הותקנו רכיבים של חברת "מובילאיי" ההופכים אותן למכוניות אוטונומיות.
בשנת 2019 הכריזה החברה על שיתוף פעולה עם Ordnance Survey, העוסקת במיפוי של כבישי בריטניה

המחלוקת עם האוניברסיטה העברית על הזכויות בקניין הרוחני

בתחילת המאה ה-21 נאבקו פרופ' אמנון שעשוע והמוסד האקדמי בו עבד, האוניברסיטה העברית, על הקניין הרוחני של מובילאיי. הבוררות בין הצדדים הוטלה על פרופ' אלכסנדר לובוצקי. במהלך הבוררות הובהר כי מובילאיי אינה מנצלת במישרין את תוצאות מחקריו המדעיים של שעשוע, אלא מתבססת על ידע כללי יותר שרכש במשך השנים, כחבר הסגל האקדמי. הידע של מובילאיי, נטען, סופק לה לא רק על ידי שעשוע, אלא גם על ידי עובדים ויועצים אחרים המועסקים בחברה. באותה העת החזיק שעשוע 18% ממניות מובילאיי. כדי להגיע לפשרה בדרכי נועם, הציע נשיא האוניברסיטה להחיל באופן רטרואקטיבי על מובילאיי את "המסלול הירוק", הקובע כי חבר סגל יכול לבקש מ-יישום - החברה לפיתוח המחקר של האוניברסיטה העברית בירושלים להקים בעצמו חברת הזנק בלי מעורבות של "יישום", ובתמורה תקבל "יישום" 7.5% ממניות החברה בזמן הקמתה. הפעלת המסלול הירוק לגבי מובילאיי באופן רטרואקטיבי משמעותה העברת 2.7% ממניות מובילאי לבעלות "יישום".
פרופ' לובוצקי הסתמך על הצעה זו, אך הסביר כי האוניברסיטה אינה זכאית לקבל 7.5% מכלל הידע שצברה מובילאיי, וכי סביר יותר שתזכה רק ב-7.5% מהחלק היחסי שהובא לחברה על ידי שעשוע. לפיכך הציע כפשרה כי שעשוע ידאג להעברת 1.354% ממניות החברה לבעלות יישום (כלומר 7.5% מתוך חלקו של שעשוע שהיווה אז כ-18% ממניות מובילאיי). הצדדים הגיעו להסכמה באפריל 2004, על פי הצעת לובוצקי.
בשנים שלאחר הנפקתה של מובילאיי בנאסד"ק, האוניברסיטה העברית מימשה את המניות, תמורת כ-40 מיליון דולר. במרץ 2017, לאחר מכירת מובילאיי לאינטל התגלעו ויכוחים לגבי ההסכם מהעבר אך בסוף הצדדים הגיעו לעמק השווה.